Hei, denne artikkelen er over ett år gammel og kan inneholde utdatert informasjon

Sportsjournalistene i Norge har kåret Jakob Ingebrigtsen til Årets idrettsnavn.

Ingebrigtsen vant avstemningen klart foran Håvard Holmefjord Lorentzen, Marit Bjørgen og Aksel Lund Svindal.

- Det har vel aldri vært flere verdige kandidater å velge mellom. Husk at 21 nordmenn kom hjem fra OL i Pyeongchang med gullmedaljer, og der fikk vi også tidenes vinterolympier i Marit Bjørgen. Men Jakob Ingebrigtsen er en sensasjon med to EM-gull i uridretten løping, sier Reidar Sollie, leder i Norske Sportsjournalisters Forbund.

Jakob Ingebrigtsen vant gull både på 1500 og 5000 meter under friidretts-EM i Berlin i august. Han ble dermed tidenes yngste mannlige europamester i friidrett. Da han vant EM-gullene var han bare 17 år gammel.

I desember vant han også U20-EM i terrengløp. Han var for ung til å stille opp i seniorklassen, der hans bror Filip vant.

Kåringen av Årets idrettsnavn ble innstiftet i 1948, og avstemningen er foretatt blant forbundets om lag 500 medlemmer. Det handler om å kåre ett navn, kvinne, mann, lag eller trener, og det er annet år på rad at seieren går til en utøver av løpsøvelser i friidrett. Karsten Warholm vant i 2017.

Det er også tredje år på rad at seieren går til en sommeridrettsutøver.

Grete Waitz har vunnet prisen flest ganger. Hun vant i 1975, 1977, 1079 og 1983.

Rekkefølgen

Slik endte avstemningen:

1) Jakob Ingebrigtsen (friidrett) 78, 2) Håvard Holmefjord Lorentzen (skøyter) 42, 3) Marit Bjørgen (langrenn) 32, 4) Aksel Lund Svindal (alpint) 25, 5) Ada Hegerberg (fotball) 12, 6) Magnus Carlsen (sjakk) 10, 7) Johannes Høsflot Klæbo (langrenn) 7, 8) Maren Lundby (hopp) 5, 9) Anders Mol/Christian Sørum (sandvolleyball) 3, 10) Henrik Christiansen (svømming) og Ole Gunnar Solskjær (fotball) 2.

Vinnerne

Vinnere siden 2000:

2018: Jakob Ingebrigtsen, friidrett (løp)

2017: Karsten Warholm, friidrett (løp)

2016: Ada Hegerberg, fotball

2015: Petter Northug, langrenn

2014: Ole Einar Bjørndalen, skiskyting

2013: Magnus Carlsen, sjakk

2012: Tora Berger, skiskyting

2011: Alexander Dale Oen, svømming

2010: Thor Hushovd, sykling

2009: Petter Northug, langrenn

2008: Andreas Thorkildsen, friidrett (spyd)

2007: Aksel Lund Svindal, alpint

2006: Kjetil André Aamodt, alpint

2005: Marit Bjørgen, langrenn

2004: Andreas Thorkildsen, friidrett (spyd)

2003: Petter Solberg, motorsport

2002: Ole Einar Bjørndalen, skiskyting

2001: Olaf Tufte, roing

2000: Trine Hattestad, friidrett (spyd).